अगले दिन फिर वह उसी स्थान पर भिक्षा माँग रहे थे। श्रीकृष्ण और अर्जुन उसी राह से निकले तो अर्जुन को बड़ा आश्चर्य हुआ। पूछने पर ब्राह्मण ने घटना बताई। आज श्रीकृष्ण ने ब्राह्मण को दो पैसे दिये और आगे चले गये। ब्राह्मण निराश उठकर अपने घर चल दिया। रास्ते में उसने देखा- एक मछुआरा नदी से मछलियाँ पकड़कर लाया और बेच रहा था। एक मछली भूमि पर तड़प रही थी। ब्राह्मण के मन में दया उपजी। उसने सोचा, इन दो पैसों से मेरा तो कुछ नहीं बनेगा, मछुआरे से मछली खरीदकर इसे फिर नदी में डाल दूँ तो इसके प्राण बच जायेंगे। उनके मन में परोपकार की भावना जागी। उसने दो पैसे देकर मछुआरे से मछली खरीद ली, जैसे ही वह मछली नदी में फेंकने लगे, मछली के मुँह से कुछ गिरा। उन्होंने मछली को जल में डालकर मछली के मुँह से गिरी हुई वस्तु उठाई। आश्चर्यचकित रह गये, अरे यह तो कल वाला हीरा है। ब्राह्मण देवता चिल्लाये- ‘मिल गया, मिल गया।’ पास में वह चोर भी खड़ा था। ब्राह्मण का चिल्लाना सुनकर वह डर गया। उसने सोचा, शायद ब्राह्मण ने मुझे पहचान लिया है। वह दौड़कर ब्राह्मण के पैरों पर गिर पड़ा और गिड़गिड़ा कर प्रार्थना करने लगा, ‘आप मेरी शिकायत राजा से मत करना, उसने स्वर्ण मुद्राओं से भरी थैली लौटा दी। ब्राह्मण देवता प्रसन्न अपने घर चले गये।